Laurinda Hofmeyr se debuutalbum is koningskos vir die fynproewer. Sy het in die verlede haar staal gewys met besonderse toonsettings van Ek Het 'n Huisie By Die See, Voortaan (vir 'n pepermossie) en Kabouterliefde en bekende kunstenaars soos Laurika Rauch het van haar toonsettings opgeneem. Hofmeyr sing op Perd oor die maan haar eie toonsettings van Afrikaanse poësie. Sy het byvoorbeeld Trekeend van R.K. Belcher en Hoe het dit skielik laat geword? van Olga Kirsch vir Marica Otto se produksie Vespers getoonset en 'n Kleindorpse fragment van Sheila Cussons en Ons twee deur Jeanne Goosen vir Nina Swart se produksie Skeer op Richmond. Ander gedigte waaraan Hofmeyr op dié CD luister verleen met haar unieke en delikate toonsettings, sluit in Gistraand om dusketyd (Boerneef), Januarienag (geskryf deur Rafael Alberto Arrieta en vertaal deur Uys Krige), Moment deur Jean Pierre Rawie (vertaal deur Hofmeyr), Voortaan (Willie van der Merwe), Afskeid (Koos du Plessis), Opdrag (Ingrid Jonker) en die titelsnit Perd oor die maan (geskryf deur haar neef Murray Hofmeyr). Perd oor die maan is 'n luisterervaring soos min. Die pragtige lirieke word fyn met die gehaltebegeleiding verweef. Gesoute musikante lewer 'n knap bydrae. Baskitaarspeler Schalk Joubert (wat vir kunstenaars soos Valiant Swart, Koos Kombuis en Gert Vlok Nel gespeel het) en Adriaan Brand van die Springbok Nude Girls ondersteun Hofmeyr. Brand het die verwerking vir die strykensemble op Trekeend behartig en die ensemble gelei tydens die opname vir dié snit. Stephanie Hough, Nina Swart, Leonore Bredekamp en Nicole Holm sorg vir die agtergrondsang op 'n paar liedjies. Hofmeyr het miskien nie 'n stem wat die luisteraar noodwendig laat regop sit nie, maar die pragtige lirieke, haar besonder knap toonsettings en die afwisselende en stylvolle begeleiding maak dit 'n album waarna 'n mens weer en weer luister. (8) JNS (JNSD83) - Beeld argief (2000)